google/wiki40b huggingface dataset:
Happy Birthday To You

Happy Birthday to You er en sang på engelsk som synges til fødselsdager. Melodien ble skrevet i 1893 av de amerikanske søstrene og lærerinnene Patty Hill og Mildred Hill fra Florida. De arbeidet i Louisville i Kentucky, og deres skoleklasse sang sangen i klasserommet som morgenhilsen, og sangens tekst lød da Good Morning to All.
Copyright på versjonen Happy Birthday to You ble tatt i 1935 av Preston Ware Orem og opphører formodentlig i 2030 i USA og i 2016 i Norge. Til jul synges iblant en versjon med tittel Merry Christmas to You.
Happy Birthday to You er en av de tre mest sungne sanger på engelsk, sammen med Auld Lang Syne og For He's a Jolly Good Fellow. Happy Birthday to You er blitt oversatt til flere språk, men synges mange steder uansett på engelsk, selv der det er et fremmedspråk.
Neugersdorf

Historie

Neugersdorf ble første gangen nevnt i skriftlige kilder i mai 1306. I en nedtegnelse av Markgrevene Otto og Woldemar av Brandenburg, Lausitz og Landsberg, ble stedet omtalt under navnet Gherardesdorpp. 
Stedet ble deretter kalt Bösengerhardsdorff (1408), Gerhartstorff malum (1419) og  Bösengerisdorff (1419) – navn som kan antyde at uheldige økonomiske forhold tok overhånd. En annen mulig forklaring er at føydale gårdseiere angivelig skal ha plyndret stedet.
Den 10. juni 1429 ble landsbyen totalt ødelagt av husittene. Landsbyen ble i mer enn 200 år øde og dekt med skog, og en turbulent historie fulgte. Eierskapet endret seg igjen og igjen. I året 1657 ble landsbyen gjenoppbygd som det nye Gersdorf. De første innbyggerne var flyktninger som bygde 26 hus. Noen år senere kom nye flyktninger fra Böhmen, som bygde enda en landsby med 8 nye hus.
Ettersom landbruk ikke var tilstrekkelig til å overleve, utnyttet de nye innbyggerne sine medbragte kunnskaper innen veveri, og grunnla på denne måten en lang tradisjon innen tekstilarbeid i dette området.
Selv om begge landsbyene eksisterte uavhengig av hverandre, og hadde forskjellige grunneiere, vokste de gradvis sammen gjennom personlige kontakter, foreningsliv og offentlige instanser som kirke, brannvesen, standesamt, bank, jernbanestasjon og postkontor.
Landsbyen er i 1732 omtalt som Gerßdorff, i 1759 som Neu Giersdorff, i 1791 som Gersdorf, i 1834 som Neu-Gersdorf, og i 1875 som Neugersdorf bei Ebersbach.
Industriens fremvekst i området på 1800-tallet bragte også økonomisk velstand til Neugersdorf. Villaer, nye bolighus, kontorbygg og fabrikker ble bygd. Tekstilindustrien la grunnlaget for økonomisk vekst, godt hjulpet av innføringen av dampkraft den 3. februar 1855 og en jernbanetunnel den 1. november 1874. Nye tekstilmaskiner gjorde landsbyens bedrifter svært anerkjente.
Den 1. januar 1899 ble begge de to sammenvokste landsbyene – Alt-Gersdorf og Neu-Gersdorf, slått sammen til den nye kommunen Alt- und Neugersdorf. I september samme år ble navnet endret til Neugersdorf. Den 15. desember 1924 fikk Neugersdorf bystatus.

Eierskap

I 1636 og 1777 var Neugersdorf eid av herregodset Rumburg (Rittergut Rumburg) i Böhmen. I 1858 og 1875 er stedets adel oppført som herregods (Rittergut).

Type bosetning

I 1657 var Neugersdorf en landsby (Dorf). I 1820 hadde den status som kjøpstad (Marktflecken), og i 1924 fikk den status som by.

Administrativ tilhørighet

Neugersdorf var i 1777 en del av Bautzener Kreis. I 1843 ble byen innlemmet i Landgerichtsbezirk Bautzen, og i 1856 ble den en del av Gerichtsamt Ebersbach. I 1875 ble den en del av Amtshauptmannschaft Löbau.
Neugersdorf var en by i Kreis Löbau fra 1952 til 1990, og i Landkreis Löbau fra 1990 til 1994. Fra 1. august 1994 frem til 1. august 2008 var den en del av i Landkreis Löbau-Zittau, og siden 1. august 2008 har byen vært en del av Landkreis Görlitz.

Bilder

Bilder fra det 282. Jacobimarked i Neugersdorf, den 27. juli 2010
Kaifeng

Historie

I 364 f.Kr. ble byen hovedstad for staten Wei, og fikk da navnet Daliang. Da Wei-staten gikk under, ble byen helt forlatt. Men en ny by, med navnet Bian 汴, ble grunnlagt i 781 under Tang-dynastiet. Denne byen ble utvidet under Song-dynastiet. I dette dynastiets tidlige fase (Det nordlige Song-dynasti, 960—1127) ble Kaifeng gjort til landets hovedstad. Byen ble da kalt Dongjing eller Bianjing, og fikk snart en befolkning på over 400 000, som bodde dels utenfor bymurene, og fortsatte å vokse. Folketettheten og forholdene ellers var slike at tyfus ble et akutt problem.
I 1049 ble Youguosipagoden (佑國寺塔) (eller jernpagoden 鐵塔 som den kalles i dag), bygd. Den er 54,7 m høy, og har overlevd kriger og oversvømmelser slik at den nå er denne gamle byens eldste landemerke. En annen pagode fra Song-tiden, Bo Ta (繁塔) fra 974, er blitt delvis ødelagt.
Kaifeng nådde høyden av sin betydning på 1000-tallet, da det var kommersielt og industrielt senter der fire større kanaler krysset hverandre. På denne tiden var byen omkranset av hele tre bymurer, og hadde sannsynligvis et innbyggertall på 600 000 til 700 000.
Det antas at byen var verdens folkerikeste fra 1013 til 1127. På denne tiden ble Qingmingrullen til, en billedrull som skildrer dagliglivet i Kaifeng i den kinesiske minnehøytiden for de døde, Qingming.
Glansperioden tok slutt i 1127, da byen falt for fremrykkende jursjenere og deretter ble del av Jin-dynastiets rike. Det forble et viktig administrativt senter, men skrumpet inn slik at bare området innen den innerste av bymurene var bymessig befolket.
Ved begynnelsen av Ming-dynastiet i 1368 ble Kaifeng gjort til hovedstad for provinsen Henan.
Militært sett hadde Kaifeng et stort problem. Byen var slik plassert at den lett kunne rammes av oversvømmelser fra Guleelven, og slike oversvømmelser kunne avstedkommes ved at en fiende rett og slett brøt opp dikene som holdt elven i sitt leie.
I 1642 ble Kaifeng oversvømmet med vilje, da Ming-dynastiets styrker åpnet Den gule flods diker for å hindre opprøreren Li Zichengs fremrykning. I 1662 begynte gjenoppbygningen, i Kangxi-keiserens tid.
I 1841 ble byen imidlertid igjen oversvømmet. En ny gjenoppbygging tok til i 1843.
Kaifeng er også kjent for sin lille gruppe kinesiske jøder, kalt Kaifengjødene.
I Kaifeng ligger et av Kinas eldste universiteter av moderne slag: Henanuniversitetet 河南大学, som ble grunnlagt i 1912.
Under kulturrevolusjonen ble Folkerepublikken Kinas avsatte president Liu Shaoqi ført til byen, der han ble holdt i arrest og døde i 1969.

Jernbane

I Kaifeng stanser togene på Longhaibanen, Kinas viktigste jernbanelinje i øst-vest-retning, som løper fra Lianyungang til Lanzhou via blant annet Xuzhou, Shangqiu, Zhengzhou, Luoyang og Xi'an.

Vei

Kinas riksvei 220 løper gjennom området. Den går fra Binzhou i Shandong til Zhengzhou i Henan.
Kinas riksvei 310 går gjennom området. Denne viktige trafikkåren begynner i Lianyungang i Jiangsu, går vestover og ender i Tianshui i provinsen Gansu. Den går innom større byer som Xuzhou, Shangqiu, Kaifeng, Zhengzhou, Luoyang og Xi'an.
Norges tekniske vitenskapsakademis ærespris

NTVAs Ærespris for banebrytende teknologi er en årlig forsknings- og innovasjonspris som siden 2008 har vært uttdelt av Norges Tekniske Vitenskapsakademi. Prisen deles ut til «person som er bosatt i Norge og som på en fremragende måte har utviklet ny teknologi til beste for det norske samfunn og utviklingen av norsk næringsliv» eller for «for grunnforskning som har ledet til ny teknologi til beste for det norske samfunn og utviklingen av norsk næringsliv.»
Teatre Lliure

Teatre Lliure er et teater i den katalanske byen Barcelona. Det regnes som et av byens mest prestisjefylte. Teateret ble oppretta i 1976 i Gràcia-distriktet av en gruppe uavhengige skuespillere fra Barcelonas frie teaterscene. Det skilte seg ut fra andre teatre ved at stykkene ble framført på katalansk, ved sin omskriving av kjente klassikere og ved sine mange oppsetninger med samtidsteater.
Teatre Lliure var en av grunnleggerne av Den europeiske teaterunionen i 1989, og er fremdeles medlem. I 2001 åpna teateret i nye lokaler, nærmere bestemt i det gamle Landbrukspalasset på høyden Montjuïc.
Àlex Rigola har siden 2003 vært direktør for teateret. Tidligere direktører har vært Fabià Puigserver, Lluís Pasqual, Lluís Homar, Guillem-Jordi Graells og Josep Montanyès.
Dom Pérignon

Dom Pérignon er en berømt og eksklusiv fransk champagne produsert av Moët et Chandon.
Champagnen er oppkalt etter munken Dom Pérignon som visstnok skal ha oppdaget champagnemetoden for å lage musserende vin.
Dom Pérignon lages kun av druer som er høstet samme år, i motsetning til mange andre champagner som lages på druer fra flere årganger. Den produseres ikke hvert år på grunn av at produsenten velger de beste årgangene for å lage champagnen.
Johannes H. Bergs minnepris

Johannes H. Bergs minnepris er en pris som deles ut til fortjente mottagere innen ett eller flere av feltene science fiction, fantasy og simuleringsspill. Johannes H. Berg jr. (1956-2004) var i over 25 år den sentrale personen i fanmiljøene i Norge rundt science fiction og fantasy, og innenfor simuleringsspill-hobbyen.
Siden 2006 har Johannes H. Bergs minnefond utdelt en årlig pris for å hedre en person, forening, prosjekt e.l. som har gjort en stor innsats som fortjener oppmerksomhet innenfor et eller flere av feltene Johannes H. Berg var engasjert i. Prisen utdeles vanligvis på den årlige minnemiddagen for Johannes H. Berg i annen halvdel av september.
Sphiximorpha

Utseende

Middelsstore (12-14 mm), slanke blomsterfluer, svarte med smale, gule eller rødlige tverrbånd. De ligner mye på enkelte vepser. De kan ikke forveksles med andre blomsterfluer enn den beslektede slekten Ceriana, derimot er de overflatisk ganske like på visse vepsefluer (Conopidae) av slektene Conops og Physocephala. Den arten som er funnet i Norden er til forveksling lik Ceriana conopsoides bortsett fra at antennen ikke sitter på en stilk. De egentlige antennenleddene er noe lengre enn hos C. conopsoides slik at den tilsynelatende antennelengden blir omtrent lik. Antennen er ganske lang, antennebørsten er ganske kort og sitter i spissen av det tredje leddet. Ansiktet er helt flatt, gult med svart midtstripe, svart på sidene. Fasettøynene er nakne, hos hannen møtes de såvidt i pannen. Bakhodet er gult. Thorax er matt svart, skuldrene og hele eller deler av scutellum er gule. Beina er svarte og gule, baklårene litt fortykket, bakleggene krumme. Vingene er brune i den fremre delen, melkehvite i den bakre. Mange arter har en tydelig "vepsetalje" ved at de fremste bakkroppsleddene er ganske smale, men dette er ikke påfallende hos den arten som forekom i Norden. Bakkroppen er lang og sylindrisk, svart med tre smale, gule tverrbånd.

Levevis

Larvene utvikler seg i sevjeutfloder fra sår på ulike løvtrær. De fleste funn av disse fluene i Nord-Europa er gjort ved slike sår. De voksne fluene holder seg mest høyt oppe i trærne og blir sjelden observert eller fanget. De kommer likevel av og til ned for å besøke blomster. De voksne er aktive på forsommeren.

Utbredelse

Slekten er spredt over hele verden med flest arter i Sør-Amerika og Afrika. I Europa forekommer det minst fem arter, men bare én i Nord-Europa. Sphiximorpha subsessilis er funnet én gang i Uppsala i Sverige og noen ganger i Sør-Finland. Det nyeste nordiske funnet er imidlertid så langt tilbake som 1963, så det er mulig at arten er utdødd i Norden.
Liogenys

Utseende

Middelsstore, avlange, blanke, rødlige eller brunlige oldenborrer. Pronotum er betydelig smalere enn dekkvingene.

Levevis

Larvene lever i jorda, der de eter røtter.

Utbredelse

Slekten er utbredt i Mellom- og Sør-Amerika.
Heliocopris

Utseende

Store (opptil 65 millimeter), kraftige, blankt svarte gjødselbiller. Artene minner overflatisk om en stor tordivel, men hannen kjennes lett på at den har et langt, krumt horn i pannen. Hodet er gjerne bredt og spadeformet med små fasettøyne, antennene ganske korte. Pronotum er kraftig uthulet foran, i det minste hos hannen. De hvelvede dekkvingene har dype lengdestriper. Beina er brede og spadeformede, velegnet for graving, på frambeina er føttene (tarsene) ganske små og spinkle.

Levevis

Disse billene finnes helst i tilknytning til gjødsel. Den graver dype sjakter under en kuruke og graver ned store mengder møkk som de legger egg på. Hannen graver gangene, hunnen arbeider møkka til glatte kuler som hun legger egg på. Hun passer disse i flere måneder mens larvene utvikler seg.

Utbredelse

Slekten er utbredt i Sørøst-Asia og Afrika.
Beyond Risør

Beyond Risør er et norsk forum for design og næringsliv. Kunstnerisk leder er industridesigner Johan Verde. Beyond Risør, som tidligere het «100% Risør», er ifølge arrangøren selv eneste av sitt slag i Norge.
Arrangementet er i Risør og gjennomføres annenhvert år, i år med par-tall.
Miljøkrim

Miljøkrim er et fagblad som utgis av miljøteamet ved Økokrim og inneholder aktuelle artikler om miljøkriminalitet: natur- og faunakriminalitet, forurensningskriminalitet, kunst- og kulturminnekriminalitet, samt arbeidsmiljøkriminalitet.
Miljøkrim distribueres til politiet, påtalemyndigheten, domstolene, kommunene, naturoppsyn, miljø- og kulturminneforvaltningen med flere, og gis ut tre ganger i året.
Ansvarlig redaktør er førstestatsadvokat Hans Tore Høviskeland.
Xi (Panzhihua)

Xi (kinesisk: 西区) er et bydistrikt i byprefekturet Panzhihua i provinsen Sichuan i Folkerepublikken Kina. Xi har et areal på rundt 124 km² og teller ca. 160.000 innbyggere (2004).
Just Married

Just Married er en amerikansk film fra 2003 i kategorien romantisk komedie. Den handler om et nygift par, Tom Leezak og Sarah McNerney, som har vært på bryllupsreise. Leezak tenker tilbake på bryllupsreisen hvor alt gikk alt galt, absolutt alt. Vi får i retrospekt se detaljene om dette.
Den kvinnelige hovedrolleinnehaveren er Brittany Murphy (som døde i desember 2009), mens den mannlige hovedrolleinnehaveren er Ashton Kutcher.
Abha

Abha (arabisk: ‏أبها‎) er en by i det sørvestlige Saudi-Arabia, med et innbyggertall (pr. 2006) på cirka 451.000. Byen er hovedstad i landets Asir-provins.
Sørlandets båtmesse

Sørlandets båtmesse er en årlig båtmesse som arrangeres i Pollen i Arendal.
Bak messen står Idrettsforeningen Trauma, som stiller med 500 dugnadsarbeidere for å få gjennomført messen. Hovedinntekten til klubben er fra denne messen.
I 2007 var det 20 000 besøkende på messa. I 2008 var det 200 utstillingsbåter på vann og 15 på land. I 2009 ble messen holdt 21. - 24. mai, og det ble blant annet vist en båt fra Princess på 95 fot (30 meter) med 500 kvadratmeter areal innendørs, tilsvarende tre vanlige eneboliger. Båten kostet 65 millioner kroner.
Jan Erik Larssen fra Autofil har flere ganger vært på messen, bla annet med en batteridrevet sjekte fra Eikeli Båtbyggeri og en «boble»-båt.
I 2010 arrangeres messen for 30. gang.
Gisle Ellingsen

Karriere

Hans personlige rekord utendørs er 2,22 meter, og ble satt under et E-cup stevne i Porto, 1987. Ellingsen vant også denne konkurransen. Resultatet plasserer han på delt 7.-plass på norgesstatistikken gjennom alle tider. Innendørs hoppet han 2,23 i et stevne i Askim, 1989, noe som plasserer han på 3.-plass på statistikken. Han har også fem NM-medaljer (utendørs) med gull som best fra 1987.

Trenerkarriere

I Norna-Salhus fikk han også muligheten til å tiltre rollen som trener, og under Ellingsen fikk klubben frem hopperne Gøran Moen, Ketill Hanstveit og Sigurd Njerve. Ellingsen var også landslagstrener i hoppøvelsene i flere å på 1990-tallet, og har etter 2000 blitt hentet inn som hopptrener under enkelte samlinger, prosjekter og konkurranser av Friidrettsforbundet.

Privat

Ellingsens første sønn, Brede Raa Ellingsen er også høydehopper, med 2.21 meter, og NM-gull fra 2007 og 2009. Hans andre sønn, Vetle Raa Ellingsen er også høydehopper, med 2,08 meter. Gisle Ellingens svoger, Endre Raa, hoppet 2,14 i høyde i 1987 og er nummer 17 gjennom alle tider i Norge per 1. januar 2008.
Verdenscupen i kortbaneløp på skøyter 2014/15

Verdenscupen i kortbaneløp på skøyter 2014/15 startet 8. november 2014 i Salt Lake City i USA og avsluttes 15. februar 2015 i Erzurum i Tyrkia.
Lasiotropus

Utseende

En middelsstor, rødbrun oldenborre. Oversiden er kledt med ganske lange, fine, lyse hår.

Utbredelse

Arten lever i Tibet.
Oxford and Cambridge Boat Race

Oxford and Cambridge Boat Race, til vanlig bare omtalt som «The Boat Race», på norsk omtalt som Kapproingen på Themsen, er en årlig og tradisjonelle rokonkurranse mellom roklubbene ved universitetene Oxford og Cambridge. 
Tradisjonen begynte i 1829 ved Charles Merivale, en student ved St John's College ved Universitetet i Cambridge, og hans gamle venn Charles Wordsworth fra Harrow School, som da studerte ved Christ Church ved Universitetet i Oxford. Universitetet i Cambridge utfordret Universitetet i Oxford om kapproing ved  Henley-on-Thames, men tapte lett. Siden 1856 har det vært årlige konkurranser. Distansen som ros er 6 779 meter, fra Putney til Mortlake.
Abantis

Utseende

Middelsstore (vingespenn 40-55 millimeter), mer eller mindre brune smygere.
Vingeårene er gjerne mørkere enn resten av vingen og står fram som mørke lengdestriper.

Levevis

Disse smygerne finnes gjerne i skogkanter nær rennende vann. Larvene kan lever på en rekke ulike planter, i alle fall i familiene Annonaceae, Euphorbiaceae, Sapindaceae og Sterculiaceae.

Utbredelse

Slekten er utbredt i tropisk Afrika.
Mathias Dahl Gjessing

Personlige liv

Mathias Dahl Gjessing var sønn av offiseren Mads Dahl Gjessing og Aasille Aabel og bror av Søren Christian Gjessing. Mathias Dahl Gjessing var gift med Amalie Beate Just. De hadde sønnene misjonæren Ragnvald Gjessing (f. 1859) og ingeniøren Alf Gjessing (f. 1862). Mathias Dahl Gjessing var direktør for Den norske Enke-Kasse, en forløper for Statens pensjonskasse.

Målmannen

I forbindelse med målstriden i 1850-årene fremsto Gjessing som én av de fremste talsmenn for landsmålet, som han anså for folkespråket, i motsetning til bymålet, som han oppfattet som dansk. I forgrunnen for hans engasjement sto ønsket om å demokratisere skriftspråket. Han var en ivrig tilhenger av Ivar Aasen og en venn av Ole Vig.
Heckels ciklide

Akvaristikk

Heckels ciklide foretrekker en hardhet på opptil 18 dGH, og en temperatur på 23-26 grader.
Cyclommatus

Utseende

Middelsstore til store (opptil 10 centimeter inkludert kjevene), mørke biller, kroppen oftest med en metallisk glans. Hannens hode er svært bredt og kjevene (mandiblene) gjerne svært forlenget, i enkelte tilfeller lengre enn resten av kroppen. Kjevene har to lange, tynne tenner på innsiden. Antennene er nokså lange og spinkle. Slekten kjennes vanligvis lett på de metalliske fargene kombinert med påfallende store kjever hos hannene. Fasettøynene er små og runde, ikke delt opp av noen langsgående list.
Som vanlig hos hjortebiller har hunnene mye mindre hode og kjever enn hannene, og de er vanligvis også betydelig mindre.

Levevis

Larvene utvikler seg i råtne trestammer.

Utbredelse

Slekten lever i Sørøst-Asia.
Guise

Næringsliv

Guise er senter for landbruket i nordre Aisne.

Diverse

Guise er fødestedet til Camille Desmoulins (1760–1794), en journalist og politiker som spilte en viktig rolle i den franske revolusjonen.
Byen var tidligere hovedstad i hertugdømmet med samme navn.
Oriens

Utseende

Middelsstore, brune smygere, ofte med oransje tegninger. I likhet med mange andre Taractrocerini sitter de gjerne med bakvingene lagt flatt, forvingene oppstående.
Larven er naken og grønn, som ung med svart hodekapsel, men denne blir grønnlig etter hvert.

Levevis

Larvene lever på ulike gress.

Utbredelse

Slekten er utbredt i Sørøst-Asia og Australia, fra det sørlige India i vest til Fiji i øst.
Anders Larsen (forfatter)

Liv og virke

Anders Larsens foreldre var sjøsamer. Han gikk ved Tromsø seminarium (senere Tromsø lærerhøgskole) 1897-1899.

Lærer

Han arbeidet som folkeskolelærer i Kokelv, i Kvalsund (1895-1897), i Rafsbotn i Alta (1899-1902), i Repparfjorden, Neverfjorden og Kokelv i Kvalsund (1902-1918) og i samebygda Sandstrand i Stuorranjárga  i det som den gang var en del av Trondenes kommune i Troms (1918-1920). Fra 1920 til 1940 arbeidet han ved Sørvikmark skole i det som fra 1926 ble til Sandtorg kommune (fra 1964 innlemmet i Harstad kommune).

Forfatter

Han var redaktør for den samiske avisen Saǥai Muittalægje (Nyhetsfortelleren) i årene 1904-1911. Avisen kom ut to ganger i måneden. I 1912 ga han ut den første samiske romanen Bæivve-Alggo (Daggry) på eget forlag. Romanen inneholder interessante skildringer fra sjøsamenes liv, og vi følger hovedpersonen Ábo Eira i forskjellige faser av livet. Anders Larsen viser fornorskningspolitikkens konsekvenser for det samiske språket og samenes eget selvbilde. Romanens mål var å motvirke samenes følelse av mindreverdighet overfor de norske og var også en protest mot det norske samfunnets forakt for samene. 
Høsten 1949, samme året som han døde,  sendte han et manuskript om sjøsamenes liv og forhold til Just Qvigstad. Qvigstad oversatte den til norsk og fikk Om sjøsamene publisert i 1950. Først i 1979 ble den publisert på samisk som Mearrasámiid birra på Larsens Kvænangendialekt i Tromsø museums serie Acta Borealia. Myten vil ha det til at Larsen «flyktet» fra Finnmark fylke i 1918. Realiteten var at han flyttet til egnen der hans kone var født (Melvik per Sørvik). Her fortsatte han sin utrettelige kamp for «samme rett som andre folk til livets bord» slik han selv uttrykte seg
I'm the Greatest Star

«I'm the Greatest Star» er en sang fra scenemusikalen Funny Girl. Låten ble komponert og skrevet av Jule Styne og Bob Merrill og ble først fremført av Barbra Streisand i rollen som teaterstjernen Fanny Brice. Streisand sang den også i filmversjonen fra 1968. Den blir fremført ganske tidlig i musikalen, når Fanny introduserer seg for teatersjefen Keeney. Hun håper på å få en jobb på vaudevilleteateret hans og forteller ham om alle talentene hennes.
Da han anmeldte scenemusikalen i 1964, skrev Howard Taubman fra The New York Times at «Streisand ser for seg en strålende fremtid i «I'm the Greatest Star», en besnærende underlig låt, og hun er ikke bare Fanny Brice, men hun er alle unge utøvere som tror på sine skjebner.»

Coverversjoner

Sangen ble fremført to ganger i komedieserien Glee. Den ble sunget av Kurt Hummel (Chris Colfer) i tredje sesong som hans auditionlåt til William McKinley High Schools oppsetning av West Side Story. I femte sesong ble den fremført på nytt av seriens hovedfigur Rachel Berry (Lea Michele) i en oppsetning av Funny Girl på Broadway, hvor Rachel har hovedrollen som Fanny Brice.
Diana Ross & The Supremes sang låten på musikkalbumet Diana Ross & the Supremes Sing and Perform "Funny Girl", utgitt i 1968.
Simo-Pekka Fincke

Karriere

Fincke representerte det finske landslaget under VM i orientering på hjemmebane i Vuokatti i 2013. Der ble en 24.-plass fra langdistansen hans beste resultat. Han har utviklet seg til å bli en meget sterk stafettløper, og har vunnet orienteringsverdens største klubbstafett, Jukola, hele fire ganger. Han gikk for første gang til topps i Jukola i 2006, da med Vehkalahden Veikot. Finnen har siden bidratt sterkt til at Kalevan Rasti har vunnet Jukola i 2012, 2013 og 2014. 
Kun seks personer har flere seire i Jukolas historie enn Simo-Pekka Fincke.

Familie

Simo-Pekka Fincke er bror av Anni-Maija Fincke som er dobbel verdensmester i stafett. Hans far, Pekka Fincke, vant Jukola med Vehkalahden Veikot i 1983.
Re'u

Re'u (hebraisk: רְעוּ – Rĕʿû; gresk: Ῥαγαύ – Rhagaú) er ifølge Første Mosebok en stamfar til Abraham. Han var oldebarn av Sjelah, sønnesønn av Eber, sønn av Peleg, brorsønn av Joktan, far til Serug og tippoldefar til Abraham.
Han var 32 år da han ble far til Serug og levde deretter i 207 år, og ble altså 239. Septuaginta sier derimot at han var 132 år da Serug ble født og at han i alt ble 339 år.
Storfinnforsen kraftverk

Storfinnforsen kraftverk er en demning med et vannkraftverk i elva Faxälven i Sverige. Dette anlegget har en totalt installert effekt på 112 MW, og stod ferdig utbygd i 1953. Årsproduksjonen er på 0,54 TWh elektrisk kraft. Operatør er energiselskapet E.ON.